CELEX: 62019TN0238
Language: ro
Date: 2019-04-09 00:00:00
Title: Cauza T-238/19: Acțiune introdusă la 9 aprilie 2019 — Wepa Hygieneprodukte și alții/Comisia

24.6.2019   
            
            
               RO
            
            
               Jurnalul Oficial al Uniunii Europene
            
            
               C 213/55
            
         
      Acțiune introdusă la 9 aprilie 2019 — Wepa Hygieneprodukte și alții/Comisia
      (Cauza T-238/19)
      (2019/C 213/54)
      Limba de procedură: germana
      
         Părțile
      
      
         Reclamante: Wepa Hygieneprodukte GmbH (Arnsberg, Germania), Wepa Leuna GmbH (Leuna, Germania), Wepa Papierfabrik Sachsen GmbH (Arnsberg) (reprezentanți: H. Janssen și A. Vallone, avocați)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  anularea Deciziei din 28 mai 2018 a Comisiei Europene, având referința C(2018) 3166 (JO 2019, L 14, p. 1), în cazul „Schema de ajutor SA.34045 (2013/C) (ex 2012/NN) pusă în aplicare de Germania pentru consumatorii de energie electrică la sarcină de bază în temeiul articolului 19 din Stromnetzentgeltverordnung [Ordonanța privind taxele de rețea pentru energia electrică]”, precum și
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamantele invocă un singur motiv, potrivit căruia scutirea de taxele de rețea nu constituie un ajutor în sensul articolului 107 alineatul (1) TFUE.
      În această privință, reclamantele arată mai întâi că scutirea de taxele de rețea nu implică o intervenție a statului sau prin intermediul unei resurse de stat. În plus, reclamantele arată că pârâta a considerat în mod eronat că suprataxa prevăzută la articolul 19 reprezintă o „contribuție” obligatorie, respectiv o „taxă parafiscală” în sensul Hotărârii din 17 iulie 2008, Essent Netwerk Noord și alții (C-206/06, EU:C:2008:413), impusă de stat consumatorilor finali.
      Mai mult, reclamantele arată că nu a fost acordat niciun avantaj selectiv consumatorilor de energie electrică la sarcină de bază.